मुनि जिनविजय
मुनि जिनविजय (१८८८-१९७६) भारत के एक रावणा राजपूत प्राच्यविद्याविद्, पुरातत्त्वविद्, भरतविद् थे। उन्होंने अपने जीवनकाल में अनेक अमूल्य ग्रंथों का अध्ययन, संपादन तथा प्रकाशन किया। उन्होंने साहित्य तथा संस्कृति के प्रोत्साहन हेतु कई शोध संस्थानों का संस्थापन तथा संचालन किया। भारत सरकार ने आपको पद्मश्री की उपाधि से सम्मानित किया। मुनि जिनविजय के अनुसन्धान से हिन्दी भाषा और साहित्य को अपने पाँवों पर खड़े होने की भूमि मिली। उनके काम से भारतीय राजनीतिक और सामाजिक-सांस्कृतिक इतिहास के कई नए पहलू उजागर हुए। उनके अनुसंधान का क्षेत्र प्राचीन साहित्य था।उनके कार्य का अधिकांश जैन धर्म और प्राकृत-अपभ्रंश से संबंधित था। मुनि जिनविजय द्वारा अन्वेषित और सम्पादित बहुत सारा साहित्य जैनेतर भी था। आगे चलकर हजारीप्रसाद द्विवेदी ने मुनि जिनविजय की अन्वेषित और संपादित जैन और जैनेतर कुछ रचनाओं के हिंदी भाषा और साहित्य के विकास में महत्त्वपूर्ण योगदान की पहचान की।